
Dok: Forslag til samarbeidsavtale
Fachhochschule Kiel, University of Applied Sciences (Fh-Kiel), sendte i april en forespørsel til AFT om opprettelse av en samarbeidsavtale mellom de to institusjonene. Hensikten med avtalen er å tilby et dobbeldiplom til maskiningeniørstudenter som er på utveksling i ett år. Forslag til samarbeidsavtale er sendt Fh-Kiel for underskrift (vedlegg). Avtalen er med hensikt gjort generell i forhold til hvilke emner studentene skal ta på de to institusjonene. Rammeplanskravene opprettholdes ved at det lages en utdanningsplan for hver student i forkant av utvekslingsoppholdet. Tilbudet om dobbeldiplom kan derfor gis til studenter på flere studieretninger på maskin.
Dobbeldiplom og fellesgrad – kort forklaring på forskjellen.
En avtale om dobbeldiplom eller dobbelgrad, er en internasjonal samarbeidsavtale mellom to utdanningsinstitusjoner som begge utsteder et vitnemål til studenter som oppfyller visse kriterier bestemt av begge institusjonene og nedfelt i en skriftlig avtale. Studentene får da to vitnemål, ett fra hver samarbeidende institusjon.
Dobbeldiplom må ikke forveksles med den internasjonale fellesgraden, ”Joint Degree”, som er et samarbeid mellom to eller flere institusjoner om et felles studieprogram. I henhold til Lisboa-konvensjonens anbefaling om fellesgrader kan en slik fellesgrad sertifiseres ved ett vitnemål utstedt i felleskap av de samarbeidende institusjoner i tillegg til et nasjonalt vitemål, eller i form av ett eller flere nasjonale vitemål. For å skille mellom de ulike formene, anbefales at man med begrepet fellesgrad forutsetter at det utstedes ett felles vitemål, mens man i øvrige tilfeller betegner samarbeidet som et fellesprogram eller en dobbelgrad. Et slikt skille er nyttig fordi utfordringene ved å utstede et felles diplom er langt mer komplisert både juridisk og praktisk enn dersom det utstedes et diplom fra hver deltakende institusjon innenfor det integrerte programmet.

